Grondbesit-verbod slegs op landbougrond, sê ZumaArgieffoto Foto: led.co.za Die regering se voorstel dat uitlanders nie grond mag besit in Suid-Afrika nie, sal slegs van toepassing wees op landbougrond, het pres. Jacob Zuma Donderdag gesê. Zuma het reageer op ŉ parlementêre debat oor sy staatsrede. Hy het aan LP’s gesê die plafon van 12 000 hektaar vir grondeienaarskap sal nie op só manier gedoen word dat dit voedselsekuriteit bedreig nie. Met verwysing na die Wetsontwerp op die Regulering van Grondbesit, het Zuma gesê hy het e-posse van besorgde lede van die publiek ontvang oor grondeienaarskap en -hervorming. “ŉ Vraag is gestel of ŉ uitlander wat ŉ huis in Johannesburg wil koop dit wel sal kan doen en of die beperking slegs op landbougrond van toepassing is,” het hy gesê. “Die antwoord is dat die wetsontwerp slegs op landbougrond van toepassing is. Dit het nie enige invloed op uitlanders wat woonhuise wil koop nie.” Hy het glo ook navrae ontvang of die nuwe beleid van toepassing sal wees op multi-nasionale korporasies in Suid-Afrika. “Multi-nasionale maatskappye sal slegs hierdeur geraak word indien hul eiendom landbougrond insluit.” Zuma het verwys na ŉ e-pos wat hy van ŉ suikerrietboer in KwaZulu-Natal ontvang het, wat gesê het die land sal ŉ voedselkrisis beleef indien die 12 000 hektaar-plafon ingestel word. Die e-pos het daarop gewys dat 100 van die land se boere 70% van die kos produseer en indien hulle gedwing sou word om die grootte van hul plase te verminder, sal die vervaardiging halveer. “Daar is twee antwoorde op hierdie kwessie,” het Zuma gesê. “Ons doen hierdie stappe presies omdat die noodlot van te veel in die hande van te min is.” Hierop het Zuma luide applous ontvang uit ANC-geledere. “Ons is deeglik bewus van die bydrae van die land se hardwerkende boere tot die ekonomie en voedselsekuriteit. Doeltreffende deelname van die voorheen uitgesluite swart meerderheid in landbou en voedselvervaardiging sal egter slegs betekenisvol plaasvind wanneer hulle toegang tot grond het en dit kan verbou.” Hy het LP’s verseker dat “niks gedoen sal word wat voedselsekuriteit in die land sal bedreig nie”.